Viktor Hovland

**Viktor Hovland** (født 1997) er en norsk golfspiller som spiller på PGA-touren (og på Europatouren som tilknyttet medlem).

Hovland rangeres  som verdens tredje beste golfspiller og er dermed den høyest rangerte golfspilleren i Norden i tillegg til å være nummer to i Europa. I april 2019 var han rangert som verdens beste amatørgolfspiller.

Han ble første nordmann til å vinne en turnering på PGA-touren da han vant Puerto Rico Open i 2020, og på Europatouren da han vant BMW International Open i 2021. Han har til sammen fem seire på PGA-touren (pluss to uoffisielle) og to på Europatouren.

Han er bosatt i den amerikanske småbyen Stillwater.

## Bakgrunn
Hovland vokste opp på Ekeberg i Oslo. Han gikk på Ekeberg barneskole og senere Brannfjell ungdomsskole i bydel Nordstrand.

## Karriere som amatør
Hovland begynte å spille golf som elleveåring, etter at faren Harald hadde begynt mens han bodde og arbeidet som ingeniør i St. Louis i USA. Fem år senere, som 16-åring i 2014, ble Viktor Hovland norgesmester. Fra 2016 til 2019 spilte han collegegolf for Oklahoma State University sammen med blant andre Kristoffer Ventura.

I august 2018 vant han US Amateur Championship, etter å ha slått amerikaneren Devon Bling med 6&5 i finalen. Noen uker tidligere hadde han deltatt på laget til Miklagard Golf som vant lag-NM.

Takket være seieren i det amerikanske amatørmesterskapet var han kvalifisert til Masters-turneringen i 2019. Her klarte han cuten, som første nordmann i Masters og kun andre norske herregolfer i en major-turnering. Han endte turneringen som beste amatør på delt 32.-plass med 285 slag, tre slag under par, det beste resultatet til en amatør på 58 år. Han var også kvalifisert til US Open Championship 2019, der han endte som beste amatør på delt tolvteplass. Han satte ny rekord for amatører med 280 slag, to slag bedre enn Jack Nicklaus' gamle rekord fra 1960.

## Karriere som profesjonell
Etter US Open 2019 ble Hovland profesjonell. Han spilte de fem siste ordinære turneringene på PGA-touren i 2018/2019-sesongen takket være sponsorinvitasjoner, men greide ikke å komme blant de 125 beste som ble automatisk kvalifisert til 2019/2020-sesongen. Han deltok derfor i sluttspillet på Korn Ferry-touren, der han kvalifiserte seg for PGA-touren i løpet av to turneringer.

Hovland leverte en meget sterk debutsesong på PGA-touren med én seier (Puerto Rico Open i februar), tre topp ti-plasseringer og ni blant de 25 beste på totalt 20 turneringer. Han kvalifiserte seg til The Tour Championship og endte sesongen som nr. 20 i FedEx-cupen med totalt  dollar i premiepenger. Hovland ble nr. 33 i PGA-mesterskapet, sesongens eneste majorturnering. På Europatouren 2020 endte Hovland som nr. 27 på Race to Dubai-rangeringen etter tredjeplassen i DP World Tour Championship, Dubai i desember.

2020/2021-sesongen åpnet med delt tolvteplass i US Open. Karrierens andre seier på PGA-touren kom i Mayakoba Golf Classic i desember. Hovland avsluttet 2020 som nr. 14 på verdensrankingen og på tredjeplass i FedEx-cupen. I februar 2021 ble Hovland kåret til månedens spiller på Europatouren etter en andreplass i WGC–Workday Championship og sjetteplass i Saudi International.

Hovland ble i juni 2021 enda en gang historisk ved å bli den første mannlige norske golfspilleren som vinner en turnering på Europatouren da han vant BMW International Open 2021. I november forsvarte Hovland tittelen i Mayakoba, og i desember vant han sin femte turnering som profesjonell i Hero World Challenge, som er en uoffisiell turnering på PGA-touren med et begrenset startfelt med kun 20 spillere.

Seier nummer seks kom i Dubai Desert Classic på Europatouren i januar 2022 etter at han slo Richard Bland i omspill. Hovland endte PGA-toursesongen på delt 15.-plass i FedEx-cupen, mens han sammenlagt ble nummer seks i Europatourens Race to Dubai.

Hovland oppnådde en rekke sterke plasseringer i 2022/23-sesongen. Han forsvarte seieren i Hero World Challenge, kom på tredjeplass i The Players Championship og andreplass i PGA-mesterskapet før han tok sin fjerde seier på PGA-touren i The Memorial Tournament.

## Meritter

### Seire som profesjonell
#### PGA-touren
* 2019/20: Puerto Rico Open
* 2020/21: Mayakoba Golf Classic
* 2021/22: World Wide Technology Open at Mayakoba
* 2022/23: Memorial Tournament, BMW Championship, The Tour Championship (FedEx Cup)

#### Verdenstouren (tidl. Europatouren)
* 2021: BMW International Open
* 2021/22: Slync.io Dubai Desert Classic

#### Øvrige turneringer
* 2021: Hero World Challenge
* 2022: Hero World Challenge

### Seire som amatør
* 2013: Norgescup (syv seire), Team Norway Junior Tour (seks seire)
* 2014: Alcaidesa Winter Open, Titleist Tour (to seire), Norgesmesterskapet i golf
* 2018: Valspar Collegiate, US Amateur Championship, Royal Oaks Intercollegiate
* 2019: The Prestige

### Ranking
* Nr. 1 på  (april 2019)
* Nr. 2 på PGA-tourens nykommer-ranking (23. august 2020)
* Nr. 3 på verdensrankingen (30. januar 2022)

### Rekorder
* 61 slag, og 9 under par, er banerekord på Olympia Fields Country Club, satt 21. august 2023 under BMW Championship
* Laveste score for en amatør i US Open Championship: 280 slag (16. juni 2019)
* Flest runder på rad under 70 slag på PGA-touren: 19 runder (18. oktober 2019). (Rekorden ble slått av Patrick Cantlay under The American Express i 2022.)

### Liste over alle profesjonelle turneringsseire

## Lagturneringer
### Amatør
* Ungdoms-OL (for Norge): 2014
* Jacques Léglise Trophy (for Kontinental-Europa): 2015 (uavgjort)
* European Amateur Team Championship (for Norge): 2016, 2017
* Eisenhower Trophy (for Norge): 2016, 2018
* Arnold Palmer Cup (for Europa): 2017, 2018
Kilde: World Amateur Golf Ranking

### Profesjonell
* Sommer-OL (for Norge): 2020
* Ryder Cup (for Europa): 2021, 2023

## Utmerkelser
* Ben Hogan Award 2019
* Idrettsgallaen 2021: Årets idrettsprestasjon, menn
* Aftenpostens gullmedalje 2023

## Referanser


## Eksterne lenker
* 
* 
* Profil, World Amateur Golf Rankings nettsted
* Profil, Oklahoma State Universitys nettsted